Uhulumende weJapan Unikeza Isikolo Asakhele Izakhamizi Zemangweni weBubi 
Nyakenye uhulumende weJapan ukhiphe inkulungwane ezedlula ezilikhulu zamadola-i$112 039 ukwakhela abantwana isikolo ngemva kweminyaka ethiel befundela ezindlini zomdaka.
BUBI — Uhulumende weJapan unikeze okusemhethweni isikolo asakhele izakhamizi zemangweni weBubi ngemva kweminyaka abantwana befundela ezindlini zomdaka kungela lazambuzi kulandela ukususwa kwabo ngabalondoloza imvelo ngaphetsheya komfula uBubi bayahlaliswa endaweni engelazikolo kumbe amakiliniki ngomnyaka ka 2004. Izakhamizi zeBubi, eMolo zithi ngemva kokususwa ngaphetsheya komfula ngabohlangothi lweForestry Commission abantwana basebehamba amakhilomitha adlula amatshumi amabili ukuyabamba isikolo esiseduze eMbembeswana. Ngo2006 izakhamizi zaqoqana zatshaya izitina zamagabha, zasika utshani, zakhela abantwana isikolo ebesiyiso ebesilokhu sisebenza kuze kube lamhla. Nyakenye uhulumende weJapan ukhiphe inkulungwane ezedlula ezilikhulu zamadola-i$112 039 ukwakha isikolo esilungele abantwana. Umbalisi kulesisikolo, uNkosazana Thabisa Nkomo, uthi uyajabula ngalesisikolo esitsha abakhangelele ukungena kuso ngayonale iviki eqalayo njengoba ummeli weJapan esesiqhubele izakhamizi. Uthi wathi eqala ukufika kulesisikolo watshaywa luvalo ngoba engazi ukuthi kuhlalwa njani endaweni eyayikhanya ilunxiwa nje olungamili lambuya. Uqhubeke esithi bekunzima ukuthi abantwana bafunde ngenxa yothuli kanye lomoya obutshona uvunguza ngoba kungela zivalo njalo kungafulelwanga ngendlela. Ekhuluma emkhosini wokwethula lesisikolo, ummeli weJapan uMnumzana Yoshinobu Hiraishi, uthi bananzelele ukuthi ukufundela endaweni engakhekanga kwenza abantwana bangaqhubi kuhle ezifundweni zabo, okubenza abayanga impilo zabo zonke. Uthi ukubhidlika kwenotho yelizwe kuminyaka esanda kwedlula kwenze uhulumende ehluleke ukugcwalisa indingeko zikazulu kungakho kumele abenelisayo baphathise ukuze abantwana bengalahlekelwa yikusasa yabo. Ekhuluma emkhosini munye, ummeli weBubi edale lephalamende uMnumzana Clifford Sibanda uthi iBubi ingenye yezindawo eziswela izikolo njalo elenani eliphezulu kakhulu elizweni lonke elilezikolo ezinje ezingafanelanga ukufundela. Uqhubeke ethi uSibanda kuzwisa ubuhlungu ukuthi ababalisi bakulesisikolo bahlala ezindlini zomdaka ezidinga ukusindwa njalonje njalo bagezela phandle endaweni ezivalwe ngamaphepha bese bekhangelelwa ukuphatha umsebenzi ngendlela. Uthi lesisikolo sesilethe ithuba lokuthi isigaba sonke sithuthuke labadala ababengatholanga ithuba lokufunda labo bakhulumisane lababasillisi bathole uncedo. UMsekeli kamphathintambo kugatsha lwezemfundo, uProf Paul Kavhima uthi iBubi ilezikolo ezinje ezingamatshumi amabili kuthi ilizwe lonke jikelele lilezikolo zaloluhlobo eziyinkulungwane lengxenye-1,500. Uthi umumo kulezizikolo wenza kube nzima ukuthi kufundwe ngemfanelo ikakhulu ngesikhathi uhulumende engelamali yokuphathisa. Izakhamizi zakulindawo zaphathisa ekwakheni lesisikolo esitsha ngokucenta igceke lokwakhela lokuletha itshebetshebe, amatshe lamanzi okwakha.